รัฐบาลขอเกษตรกรชาวไร่อ้อยที่สนใจกู้ยืมเงินดอกเบี้ยพิเศษ ติดต่อตรงกับ ธ.ก.ส.
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวในรายการรัฐบาลเล่าเรื่อง โดยทีมนารีสโมสร ถึงกรณี ครม.สัปดาห์ที่ผ่านมา ได้อนุมัติโครงการชดเชยดอกเบี้ยให้กับเกษตรกรชาวไร่อ้อยสำหรับกู้ยืมเงินเพื่อใช้ในการบริหารจัดการแหล่งน้ำและซื้อเครื่องจักรกลการเกษตรปี 2565-2567 ว่า รายละเอียดโครงการสินเชื้อเพื่อชาวไร่อ้อยนี้ ธ.ก.ส. จะเป็นผู้ปล่อยสินเชื้อให้เกษตรกรชาวไร่อ้อยที่สนใจ ปีละ 2,000 ล้านบาท ระยะเวลา 3 ปี รวมเป็นเงิน 6,000 ล้านบาท ซึ่งรัฐบาลจะช่วยรับภาระในการดูแลดอกเบี้ยให้ 2-3% แล้วแต่ประเภท โดยที่ ธ.ก.ส. จะคิดดอกเบี้ยจากผู้กู้เพียงร้อยละ 2 เท่านั้น การกู้แต่ละอย่างมีวัตถุประสงค์แตกต่างกัน วงเงินกู้ก็จะต่างกัน โดยการกู้ยืมที่สามารถเข้าร่วมโครงการนี้ได้ เช่น กู้เพื่อพัฒนาบริหารจัดการน้ำในไร่อ้อย การปรับพื้นที่ปลูกอ้อยเป็นแปลงใหญ่ การจัดซื้อเครื่องจักรกลเกษตรใช้ในการปลูกอ้อยและและบริหารไร่อ้อยอย่างครบวงจร สำหรับชาวไร่อ้อยที่สนใจ สามารถสอบถามตรงได้ที่ธนาคาร ธ.ก.ส.ใกล้บ้าน